钦定古今图书集成/明伦汇编/氏族典/第251卷 > 张彦芳
## 钦定古今图书集成/明伦汇编/氏族典/第251卷 > 张彦芳

按《益都县志》：“彦芳，字大云，都御史焕子也。少补诸生，
食饩省试不售，愤去，例授指挥佥事。登万历辛丑进
士，推永平守备，升游击，历任狼山副总兵。缮城郭，治
舟楫，水寇潜踪。升都督佥事，镇守贵州。水西土官安
氏寇会城，彦芳败之。又围新添堡，又败之。既而大合围贵阳，彦芳慷慨流涕，插血誓众，申以大义，军民感”
动，皆殊死守，逾岁围始解。土官何中蔚贼党反侧，复
励兵搜剿擒斩。黔省甫定，升南京佥事，行至平越而
殁。赠后军都督府右都督，赐银荫子。